فرانسا پرزیدنتی امانوئل ماکرون و اوکراینا پرزیدنتی ولودیمیر زلنسکی فرانسانین پایتاختی پاریس-ده گؤروشوب.
ماکرون و زلنسکی آراسیندا تخمینن 3 ساعات داوام ائدن گؤروشله باغلی الیزه سارایین‌دان وئریلن بیرگه بیاناتدا ایکی لیدرین اوکراینا-روسیا محاربه‌سینی پیسله‌دیک‌لری بیلدیریلیب.
روسیانین اوکراینا اراضی‌سیندن حربی قوه‌لرینی درحال و قئید-شرط‌سیز چکمه‌لی اولدوغو وورغولانا‌راق، فرانسا و اوکراینانین دا روسیانی زاپوروژیه آتوم الکتریک سانترالیندان چکیلمه‌یه چاغیردیغی قئید اولونوب.
بیاناتدا فرانسانین اوکراینانین موستقیل‌لیگی، اگمنلیگینی و اراضی بوتؤو‌لوگونه صادق اولدوغو وورغولانیب.
پاریس رهبرلیگی‌نین لازیم اولدوغو مدتجه اوکراینایا سیاسی، مالیه، اینسانی و حربی دستکینی داوام ائتدیرجگینه دقت چکیلن بیاناتدا فرانسا پرزیدنتی امانوئل ماکرونون اوکراینا اوردوسونون بیر نئچه تابورونا تعلیم کئچمه‌یه، اونلارا مووافیق سلاح و زره لی تجهیزاتین وئرمه‌یه حاضیر اولدوغونو دئدیگی بیلدیریلیب.
بیاناتدا همچنین قئید اولونوب کی، پاریس رهبرلیگی سعی‌لرینی “اوکراینانین هاوا هوجومون‌دان ساوونما ایمکان‌لارینا دستک” اوزرینده جمعله‌ییب.
فرانسانین بون‌دان اول ده اوکراینایا 2 DNA لابراتوار گؤندردیگی و اوکراینانین باریش پلانینی دستکلدیگی بیلدیریلیب.
اوکراینا و فرانسانین روسیایا قارشی یئنی تحریم لر چاغیریشینا توخونولان بیاناتدا فرانسانین اوکراینانین قارا دنیز تاخیل تشببوسونو داوام ائتدیرمک سعی‌لری‌نین اهمیتینی وورغولادیغی بیلدیریلیب.
بیاناتدا اوکراینانین و خالقی‌نین گله‌جگی‌نین آوروپا عائله‌سینه عایید اولدوغو، فرانسانین ناتو-اوکراینا کمیسیونونا دستک وئردیگی بیلدیریلیب.
اوکراینا پرزیدنتی ولودیمیر زلنسکی داها سونرا لندونا سفر ائدیب.
خاطیرلاداق کی، اوکراینا پرزیدنتی می‌ین 13-ده رومایا سفر ائدیب، بورادا ایتالیا پرزیدنتی و باش ناظیری ایله گؤروشوب، همچنین روما پاپاسی‌نین قبولوندا اولوب.
داها سونرا آلمانیایا سفر ائدن زلنسکی پرزیدنت فرانک والتر اشتاین مایر  و صدر اعظم اولاف شولتز ایله دانیشیق‌لار آپاریب.
